Inger Støjberg (V), 2006-01-19:
Der var engang en statsminister, der i en nytårstale spurgte, om vi ikke bare kunne gøre det lidt bedre for den unge mor, som i den tidlige, mørke morgenstund cykler sit barn hen til daginstitutionen.
Svaret er: Jo, det kan vi.
Men svaret er også, at der skulle en anden regering til, og så blev det ikke bare lidt bedre, men meget bedre.
Vi skriver i dag familiepolitisk historie.
Det er første gang, en regering har haft en så klar og samlet strategi for familiepolitikken, og det er i øvrigt også første gang nogen sinde, at en regering har givet en familiepolitisk redegørelse.
Vi har indført 1 års fleksibel barselorlov og forbedret fædrenes mulighed for at tage barsel.
I går havde vi jo første behandling af barselfonden, som ud over at være et kvantespring for ligestillingen også giver familierne større fleksibilitet til at indrette sig, som de ønsker.
Vi har sikret kommunerne mulighed for at yde tilskud til familier, der selv passer deres børn; siden den 1. januar 2004 har forældrene frit kunnet vælge dagtilbud over kommunegrænserne; den maksimale forældrebetaling til pasning af børn under 3 år er blevet sænket fra 33 pct. til 25 pct.; og vi forhøjer fra år 2008 børnechecken med 2.000 kr. årligt for børn under 3 år.
I Venstre er vi meget optaget af, at alle børn har lige muligheder.
Børn skal have lige adgang til de mange tilbud, der gives inden for daginstitutioner, uddannelse og fritidsaktiviteter.
Men vi er godt klar over, at der er nogle børn, der af den ene eller af den anden grund skal have ekstra støtte.
Derfor har vi og regeringen sat fokus på at hjælpe de børn og unge.
Det at sætte ind over for den negative sociale arv er ikke noget, man gør uden en fast og konkret strategi, og arbejdet skal i fremtiden bl.a. rettes mod tidlig indsats i dagtilbuddene.
Forældreansvaret skal i fokus, øget ansvar for skolegangen – også for de udsatte børn.
Indsatsen for at bryde den negative sociale arv er et langt og sejt træk, men det er af afgørende betydning for den enkelte unge eller barnet, at det får mulighed for at bruge de menneskelige ressourcer, som de er udstyret med, for først når man får mulighed for at udvikle sig og bevise sit værd, kan man mærke, at man er noget værd.
Det vil vi i Venstre være med til at fremelske.
Alt for mange børn oplever desværre, at deres mor og far skilles.
Det er altid en smertelig oplevelse, men det er ikke en smerte, vi kan fratage børnene.
Men reglerne kan og skal derimod indrettes på en måde, så der bliver sat mere fokus på børnenes situation.
Det er derfor utrolig vigtigt, at regeringen har nedsat et udvalg, som skal se på nogle af reglerne om forældremyndighed og samvær.
Anbefalingerne fra det udvalg bliver lagt frem her engang i foråret, så kan arbejdet med reformen gå i gang, og det er naturligvis et arbejde, som vi i Venstre meget aktivt vil tage del i.
Derfor indgik regeringen og Dansk Folkeparti tidligere på ugen en aftale om at udmønte de første 400 mio. kr., så vi kan få gennemført nogle konkrete forbedringer for børnene.
Pengene bliver bl.a. brugt på at forbedre indsatsen for de udsatte børn og deres læring, at forbedre systematisk evaluering og indsamling af viden, der skal omsættes til praksis, og til at etablere projekter om god praksis for mad, ernæring og bevægelse i dagtilbuddene.
Netop hele spørgsmålet om kost og ernæring er i høj grad centralt, når vi taler børn og unge.
Vi ved, at flere og flere børn og unge bliver overvægtige.
Tal fra 2003 viser, at 21 pct. af de 6-8årige piger var overvægtige her i Københavns Kommune, og hos drengene i samme aldersgruppe var det 15 pct.
Det er helt nødvendigt, at vi tager fat på problemet med de overvægtige børn.
Det er afgørende, at børn og unge får en ordentlig kost, og at de kommer til at bevæge sig mere.
Det er vigtigt, at forældrene tager ansvaret for, at deres børn får en god og sund kost.
Derfor skal madordninger, om det er i dagtilbud eller i skoler, være frivillige og forældrebetalte.
I Venstre sætter vi familiepolitikken højt.
Det er helt afgørende, at familiepolitikken er indrettet til det moderne samfund, som vi lever i.
Moderne familiepolitik er for Venstre i høj grad frihed og fleksibilitet til at skabe egen hverdag.
Det skal være muligt at vælge og at fravælge tilbud.
Det er familierne selv, der bedst ved, hvilke tilbud der understøtter netop de behov, de har.
Derfor er frihed og valgfrihed et centralt element i borgerlig-liberal familiepolitik.
Der er, som jeg nævnte i begyndelsen af min tale, gennemført vel historisk mange initiativer for at gøre familielivet bedre og mere fleksibelt.
Ja, der er tilmed nedsat en kommission, der skal give regeringen gode råd om, hvad der skal til, for at de danske børnefamilier kan få familielivet og arbejdslivet til at hænge bedre sammen.
Familiepolitikken er for alvor sat på dagsordenen, og det er på en helt anden måde, end dengang en statsminister på årets første dag spurgte sig selv og hele den danske befolkning, om ikke vi bare kunne gøre det lidt bedre.
Vi har nu vist, at det kunne gøres meget bedre, og det er vi selvfølgelig rigtig godt tilfredse med i Venstre.